Proposta għal deċiżjoni tal-Kunsill dwar il-pożizzjoni tal-Komunità Ewropea f'dak li għandu x' jaqsam ma' l-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa fir-rigward ta' l-approvazzjoni ta' sistemi adattivi tad-dawl ta' quddiem (AFS) għall-vetturi bil-magna /* KUMM/2005/0454 finali - AVC 2005/0180 */





Brussell, 28.9.2005 COM(2005) 454 finali 2005/0180 (AVC) Proposta għal DEĊIŻJONI TAL-KUNSILL dwar il-pożizzjoni tal-Komunità Ewropea f'dak li għandu x' jaqsam ma' l-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa fir-rigward ta' l-approvazzjoni ta' sistemi adattivi tad-dawl ta' quddiem (AFS) għall-vetturi bil-magna (ippreżentata mill-Kummissjoni) MEMORANDUM TA' SPJEGAZZJONI ĠENERALI Permezz tad-Deċiżjoni tal-Kunsill 97/836/KE tas-27 ta' Novembru 1997, il-Komunità Ewropea saret Parti Kontraenti tal-Ftehim Rivedut ta' l-1958 tal-Kummissjoni Ekonomika għall-Ewropa tan-Nazzjonijiet Uniti (UN/ECE). Dik id-Deċiżjoni daħlet fis-seħħ fl-24 ta' Marzu 1998. L-Artikolu 4 tad-Deċiżjoni jistipula, inter alia , li fejn abbozz ta' Regolament tal-UN/ECE huwa ppreżentat għal vot fi ħdan il-korpi xierqa UN/ECE, l-abbozz in kwistjoni jrid ikun approvat mill-Kunsill, wara li jkun inkiseb il-qbil mill-Parlament Ewropew, qabel ma l-Komunità tkun tista' tiddikjara lilha nfisha favur l-adozzjoni ta' l-abbozz. L-aġenda tal-laqgħa li jmiss tal-Forum Dinji dwar l-Armonizzazzjoni tar-Regolamenti tal-Vetturi ta' l-UN/ECE se tinkludi, b'mod partikolari, vot dwar abbozz (ġdid) tar-Regolament fir-rigward ta' l-approvazzjoni ta' sistemi adattivi tad-dawl ta' quddiem (AFS) għall-vetturi bil-magna. L-għan ewlieni ta' l-abbozz tar-Regolament huwa li jistabbilixxi rekwiżiti tekniċi armonizzati, u b'hekk jevita l-ħolqien ta' xkiel tekniku għall-kummerċ fil-vetturi bil-magna bejn il-Partijiet Kontraenti, filwaqt li jiżgura livell għoli ta' sikurezza u ta' protezzjoni ambjentali. Speċifikament, l-abbozz tarregolament se jippermetti li l-vetturi jkunu mgħammra b'fanali li jistgħu jadattaw ir-raġġi tad-dawl tagħhom skond it-tip ta' triq u l-kundizzjonijiet tat-triq li l-vettura tkun qed tinsaq fihom. Il-pożizzjoni tal-KE fiż-żmien tal-votazzjoni se tkun ibbażata fuq dokumenti disponibbli fil-lingwi uffiċjali ta' l-UN/ECE (il-Franċiż u l-Ingliż). Billi l-KE saret parti mill-Ftehim ta' l-UN/ECE ta' l-1958, hija meħtieġa tosserva l-proċeduri previsti f'dan il-ftehim. F'konformità mad-dispożizzjonijiet ta' l-Artikolu 4(5) tad-Deċiżjoni 97/836/KE, ir-Regolament se jkun ippublikat fil-lingwi kollha uffiċjali tal-Komunitajiet fil- Ġurnal Uffiċjali ta' l-Unjoni Ewropea qabel ma jidħol fis-seħħ. IL-KONTENUT TAL-PROPOSTA GĦAL DEĊIŻJONI L-għan tal-proposta huwa li tippermetti lir-rapreżentattiv tal-Kummissjoni sabiex jivvota dwar l-abbozz tar-Regolament f'isem il-Komunità waqt laqgħa ġejjiena tal-Forum Dinji ta' l-UN/ECE dwar l-Armonizzazzjoni tar-Regolamenti tal-Vetturi. 2005/0180 (AVC) Proposta għal DEĊIŻJONI TAL-KUNSILL dwar il-pożizzjoni tal-Komunità Ewropea f'dak li għandu x' jaqsam ma' l-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa fir-rigward ta' l-approvazzjoni ta' sistemi adattivi tad-dawl ta' quddiem (AFS) għall-vetturi bil-magna (Test b'relevanza għaż-ŻEE) IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra d-Deċiżjoni tal-Kunsill 97/836/KE tas-27 ta' Novembru 1997 bil-għan ta' adeżjoni mill-Komunità Ewropea għall-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' rekwiżiti tekniċi uniformi għal vetturi bir-roti, tagħmir u partijiet li jistgħu jitwaħħlu ma' u/jew jintużaw fuq vetturi bir-roti u l-kundizzjonijiet għal għarfien reċiproku ta' approvazzjonijiet mogħtija fuq il-bażi ta' dawn ir-rekwiżiti[1], b'mod partikulari l-Artikolu 4(2), it-tieni inċiż, tiegħu, Wara li kkunsidra l-proposta tal-Kummissjoni[2], Wara li kkunsidra l-opinjoni favorevoli tal-Parlament Ewropew[3], Billi: 1. L-abbozz tar-Regolament tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni ta' sistemi adattivi tad-dawl ta' quddiem (AFS) għall-vetturi bil-magna se jabolixxi x-xkiel tekniku għan-negozju fil-vetturi bil-magna bejn il-Partijiet Kontraenti f'dak li għandu x'jaqsam ma' dawn il-komponenti, filwaqt li jiżgura livell għoli ta' sikurezza u ta' ħarsien ambjentali. 2. Huwa xieraq li tiġi ddefinita l-pożizzjoni tal-Komunità fir-rigward ma' l-abbozz ta' Regolament rilevanti. 3. L-abbozz ta' Regolament imsemmi għandu jiġi inkorporat fis-sistema tal-Komunità għall-approvazzjoni tat-tip ta' vetturi bil-magna, IDDEĊIEDA KIF ĠEJ:: Artikolu 1 L-abbozz tar-Regolament tal-Kummissjoni Ekonomika għall-Ewropa tan-Nazzjonijiet Uniti (UN/ECE) fir-rigward ta' l-approvazzjoni ta' sistemi adattivi tad-dawl ta' quddiem (AFS) għall-vetturi bil-magna kif jideher fid-dokument TRANS/WP.29/2005/31 u TRANS/WP.29/2005/31/add. 1 huwa b'dan approvat. Artikolu 2 Il-Komunità, rappreżentata mill-Kummissjoni, se tivvota favur l-abbozz tar-Regolament UN/ECE msemmi fl-Artikolu 1 fil-vot li se jseħħ matul l-laqgħa tal-Kumitat Amministrattiv fil-laqgħa li jmiss tal-Forum Dinji ta' l-UN/ECE għall-Armonizzazzjoni tar-Regolamenti tal-Vetturi. Artikolu 3 Ir-Regolament UN/ECE dwar l-approvazzjoni ta' sistemi adattivi tad-dawl ta' quddiem għall-vetturi bil-magna se jiġi inkorporat fis-sistema Komunitarja ta' l-approvazzjoni tat-tip għall-vetturi bil-magna. Magħmul fi Brussel, Għall-Kunsill Il-President [1] ĠU L 346 tas-17.12.1997, p. 78. [2] ĠU C. .tal-. ., p. . [3] ĠU C. .tal-. ., p. .